钦定古今图书集成/明伦汇编/氏族典/第159卷 > 《廖用贤尚友录》 > 韩当
## 钦定古今图书集成/明伦汇编/氏族典/第159卷 > 《廖用贤尚友录》 > 韩当

按《吴志韩当传》：“当字义公，辽西令支人也。以便弓马，
有膂力，幸于孙坚，从征伐周旋，数犯危难，陷敌擒卤，
为别部司马。及孙策东渡，从讨三郡，迁先登校尉。从
征刘勋，破黄祖，还讨鄱阳，领乐安长，山越畏服。后以
中郎将与周瑜等拒破曹公，又与吕蒙袭取南郡，迁
偏将军，领永昌太守。宜都之役，与陆逊、朱然等共攻”
蜀军于涿乡，大破之。徙威烈将军，封都亭侯。曹真攻
南郡，当保东南，在外为帅，厉将士同心固守。又敬望
督司，奉遵法令。权善之。黄武二年，封石城侯，迁昭武
将军，领冠军太守。后又加都督之号。会病卒。